A Bizottság határozata
(2002. május 15.)
a textiltermékekre vonatkozó közösségi ökocímke odaítélésével kapcsolatos ökológiai kritériumok meghatározásáról, valamint az 1999/178/EK határozat módosításáról
(az értesítés a C(2002) 1844. számú dokumentummal történt)
(EGT vonatkozású szöveg)
(2002/371/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közösségi ökocímke módosított odaítélési rendszeréről szóló, 2000. július 17-i 1980/2000/EK európai parlamenti és tanácsi rendeletre [1] és különösen annak 4. cikkére és 6. cikkének (1) bekezdésére,
mivel:
(1) Az 1980/2000/EK rendelet előírja, hogy az ökocímkét olyan terméknek lehet odaítélni, amelynek tulajdonságai környezetvédelmi szempontból jelentős javulást tesznek lehetővé.
(2) Az 1980/2000/EK rendelet előírja, hogy az ökocímke kritériumait termékcsoportonként kell meghatározni.
(3) Az 1980/2000/EK rendelet azt is előírja, hogy az ökocímke-kritériumok, valamint a kritériumokhoz kapcsolódó értékelési és ellenőrzési követelmények felülvizsgálatát az egyes termékcsoportokra meghatározott érvényességi időszak lejárta előtt, kellő időben kell elvégezni, és a felülvizsgálat eredménye a meghosszabbításra, a visszavonásra vagy a módosításra vonatkozó javaslat.
(4) A piaci fejlemények figyelembevételével szükségszerű azoknak az ökológiai kritériumoknak a felülvizsgálata, amelyeket a textiltermékekre vonatkozó, a közösségi ökocímke odaítélésével kapcsolatos ökológiai kritériumok meghatározásáról szóló, 1999. február 17-i 1999/178/EK bizottsági határozat [2] állapított meg. Ugyanakkor módosítani kell a fenti határozatnak a 2001/831/EK bizottsági határozattal [3] meghosszabbított érvényességi idejét.
(5) Egy új, az e termékcsoportra vonatkozó ökológiai kritériumokat meghatározó, ötéves időtartamra érvényes bizottsági határozatot kell elfogadni.
(6) Egy korlátozott, legfeljebb 12 hónapig terjedő időszakban, mind az e határozat által megállapított új kritériumoknak, mind pedig az 1999/178/EK határozat által megállapított kritériumoknak egyidejűleg érvényesnek kell lenniük, hogy azon vállalkozások számára, amelyek az e határozat hatálybalépését megelőzően kapták meg vagy kérelmezték az ökocímke odaítélését termékeikre, elegendő idő álljon rendelkezésre termékeik átalakítására, hogy azok megfeleljenek az új kritériumoknak.
(7) Az e határozatban előírt rendelkezések az 1980/2000/EK rendelet 13. cikke alapján létrehozott Európai Unió ökocímke-bizottsága kritériumtervezetén alapulnak.
(8) Az e határozatban előírt rendelkezések összhangban vannak az 1980/2000/EK rendelet 17. cikke alapján létrehozott bizottság véleményével,
ELFOGADTA EZT A HATÁROZATOT:
1. cikk
A közösségi ökocímkének az 1980/2000/EK rendelet alapján történő odaítéléséhez a textiltermékeknek a 2. cikkben meghatározott "textiltermékek" termékcsoportba kell tartozniuk, és meg kell felelniük az e határozat mellékletében meghatározott ökológiai kritériumoknak.
2. cikk
A "textiltermékek" termékcsoport az alábbiakból áll:
Textilruházat és kiegészítők: ruházat és kiegészítők (mint például zsebkendők, sálak és kendők, táskák, bevásárlótáskák, hátizsákok, övek stb.), amelyek legalább 90 tömegszázalékban tartalmaznak textilszálakat;
Lakástextilek: beltéri használatra szánt textiltermékek, amelyek legalább 90 tömegszázalékban tartalmaznak textilszálakat. Nem tartoznak ide a fal- és padlóburkolatok;
Szálak, fonalak és szövetek: textilruházathoz és kiegészítőkhöz, vagy lakástextilekhez történő felhasználásra.
A "textilruházat és kiegészítők" és a "lakástextilek" esetében a pelyhet, tollat, membránt és bevonatot nem kell figyelembe venni a textilszálak százalékos arányának meghatározásakor.
3. cikk
Adminisztratív célra a termékcsoporthoz rendelt kódszám: "016".
4. cikk
Az 1999/178/EK határozat 3. cikke helyébe a következő szöveg lép:
"A termékcsoport meghatározása és a termékcsoportra megadott ökológiai kritériumok 2003. május 31-ig érvényesek."
5. cikk
Ezt a határozatot 2002. június 1-jétől 2007. május 31-ig kell alkalmazni.
A "textiltermékek" termékcsoportba tartozó azon termékek gyártói, amelyeknek már 2002. június 1-je előtt odaítélték az ökocímkét, 2003. május 31-ig használhatják azt.
A "textiltermékek" termékcsoportba tartozó termékek azon gyártói számára, akik már 2002. június 1-je előtt kérelmezték az ökocímke odaítélését, az ökocímke 2003. május 31-ig az 1999/178/EK határozatban előírt feltételek alapján ítélhető oda.
2002. június 1-jétől a "textiltermékek" termékcsoport ökocímkéjének odaítélésére vonatkozó új kérelmeknek meg kell felelniük az e határozatban előírt kritériumoknak.
6. cikk
Ennek a határozatnak a tagállamok a címzettjei.
Kelt Brüsszelben, 2002. május 15-én.